

**อย. ร่วมตำรวจสอบสวนกลาง (CIB) บุกค้น 9 จุด สกัดแก๊สหัวเราะก่อนถึงผู้บริโภค**

ยึดแก๊สไนตรัสออกไซด์ กว่า 40,000 หลอด พร้อมลูกโป่ง มูลค่ากว่า 3 ล้านบาท

วันที่ 13 มีนาคม 2568 **สำนักงานคณะกรรมการอาหารและยา** โดย นพ.สุรโชค ต่างวิวัฒน์ เลขาธิการคณะกรรมการอาหารและยา และ ภก.เลิศชาย เลิศวุฒิ รองเลขาธิการคณะกรรมการอาหารและยา และ ภญ. สุภาวดี ธีระวัฒน์สกุล ผู้อำนวยการกองอาหาร **กองบัญชาการตำรวจสอบสวนกลาง** โดย พล.ต.ท.จิรภพ ภูริเดช ผบช.ก., พล.ต.ต.ณัฐศักดิ์ เชาวนาศัย, พล.ต.ต.โสภณ สารพัฒน์ รอง ผบช.ก., เ**จ้าหน้าที่ตำรวจ ปคบ.**โดยการสั่งการของ พล.ต.ต.พัฒนศักดิ์ บุบผาสุวรรณ ผบก.ปคบ., พ.ต.อ.อนุวัฒน์ รักษ์เจริญ, พ.ต.อ.ชัฏฐ นากแก้วพ.ต.อ.สำเริง อำพรรณทอง รอง ผบก.ปคบ.,พ.ต.อ.วีระพงษ์ คล้ายทอง ผกก.4 บก.ปคบ. ร่วมแถลงปฏิบัติการ  
กวาดล้างตัดตอนลูกโป่งบรรจุแก๊สหัวเราะ ตรวจยึดแก๊สไนตรัสออกไซด์ที่แสดงฉลากไม่ถูกต้อง กว่า 40,000 หลอด มูลค่ากว่า 3,000,000 บาท

สืบเนื่องจากมีผู้ลักลอบนำแก๊สไนตรัสออกไซด์มาใช้ผิดประเภท โดยนำไปบรรจุใส่ลูกโป่งจำหน่ายให้นักท่องเที่ยวตามสถานบันเทิง เพื่อสูดดมสร้างความเคลิบเคลิ้มมึนเมา ใช้ทดแทนยาเสพติดประเภทอื่น สามารถหาซื้อได้ง่าย ราคาถูก สำนักตำรวจแห่งชาติได้มีหนังสือสั่งการให้ปราบปรามแก๊สหัวเราะดังกล่าว กองกำกับการ 4 กองบังคับการปราบปรามการกระทำความผิดเกี่ยวกับการคุ้มครองผู้บริโภค จึงมีมาตรการในการเฝ้าระวังการจำหน่ายแก๊สไนตรัสออกไซด์ที่นำไปใช้ผิดวัตถุประสงค์ เพื่อตัดตอน ยับยั้ง ลดจำนวนการผลิต โดยปัจจุบันพบว่ามีการจำหน่ายผ่านสื่อช่องทางออนไลน์ต่าง ๆ อีกด้วย ซึ่งเมื่อช่วงต้นเดือนมีนาคม 2568 เจ้าหน้าที่ตำรวจ กก.4 บก.ปคบ. ตรวจค้นจับกุม ดำเนินคดีกับผู้ผลิตและจำหน่ายลูกโป่งแก๊สหัวเราะ ในพื้นที่ถนนข้าวสาร จึงได้ดำเนินการสืบสวนขยายผลเพิ่มเติมหาแหล่งที่มา สถานที่กักเก็บ จุดกระจายสินค้า รวมไปถึงการลักลอบจำหน่ายบนช่องทางออนไลน์ต่าง ๆ ด้วย

จนกระทั่งวันที่ 11 - 12 มีนาคม 2568 เจ้าหน้าที่ตำรวจ กก.4 บก.ปคบ. ร่วมกับเจ้าหน้าที่สำนักงานคณะกรรมการอาหารและยา (อย.) ได้นำหมายค้นของศาลเข้าทำการตรวจค้นสถานที่ลักลอบจำหน่าย จัดเก็บ และส่งสินค้า จำนวน 9 จุด ดังนี้

1. เมื่อวันที่ 11 มี.ค. 68 นำหมายค้นศาลจังหวัดสมุทรปราการตรวจค้นบ้านหลังหนึ่ง หมู่ที่ 10 ต.บางแก้ว อ.บางพลี จ.สมุทรปราการ

2. เมื่อวันที่ 11 มี.ค. 68 นำหมายค้นของศาลอาญาเข้าทำการตรวจค้นในพื้นที่ ซ.รัชดาภิเษก 36 แขวงจันทรเกษม เขตจตุจักร กรุงเทพมหานคร

3. เมื่อวันที่ 12 มี.ค. 68 นำหมายค้นศาลอาญาธนบุรี เข้าตรวจค้นโกดังแห่งหนึ่งแขวงบางบอนเหนือ   
เขตบางบอน กรุงเทพมหานคร

4. เมื่อวันที่ 12 มี.ค. 68 นำหมายค้นของศาลจังหวัดธัญบุรี เข้าทำการตรวจค้นในพื้นที่ ต.คลองหนึ่ง อ.คลองหลวง จ.ปทุมธานี

5. เมื่อวันที่ 12 มี.ค. 68 นำหมายค้นศาลอาญากรุงเทพใต้ เข้าตรวจค้นอพาร์ทเม้นท์ ซอยเจริญมิตร   
แขวงพระโขนงเหนือ เขตวัฒนา กรุงเทพมหานคร

6. เมื่อวันที่ 12 มี.ค. 68 นำหมายค้นศาลอาญาพระโขนงเข้าตรวจค้นร้านแห่งหนึ่ง ซอยอ่อนนุช 46   
แขวงอ่อนนุช เขตสวนหลวง กรุงเทพมหานคร

7. เมื่อวันที่ 12 มี.ค. 68 นำหมายค้นของศาลแขวงพระนครเหนือเข้าตรวจค้นในพื้นที่ แขวงวังทองหลาง   
เขตวังทองหลาง กรุงเทพมหานคร

8. เมื่อวันที่ 12 มี.ค. 68 นำหมายค้นของศาลอาญากรุงเทพใต้ เข้าตรวจค้นร้านแห่งหนึ่ง ถนนจันทร์ แขวงทุ่งดอน เขตสาทร กรุงเทพมหานคร

9. เมื่อวันที่ 12 มี.ค. 68 นำหมายค้นของศาลอาญากรุงเทพใต้ เข้าตรวจค้นร้านแห่งหนึ่งซอยไผ่สิงโต แขวงคลองเตย เขตคลองเตย กรุงเทพมหานคร

จากการตรวจค้นทั้ง 9 จุด สามารถตรวจยึดของกลางทั้งสิ้น จำนวน 46,246 ชิ้น มูลค่า 3,111,500 บาท ดังนี้

1. หลอดบรรจุแก๊สไนตรัสออกไซด์ จำนวน 40,975 หลอด

2. ลูกโป่งสำหรับใช้บรรจุแก๊สไนตรัสออกไซด์ จำนวน 3,698 ลูก

3. กระบอกสำหรับใช้อัดแก๊ส จำนวน 1,591 กระบอก

สอบถามผู้ดูแลสถานที่ทั้งหมดรับว่า หลอดบรรจุแก๊สดังกล่าวเป็นผลิตภัณฑ์อาหารที่มีการแสดงฉลาก  
ไม่ถูกต้อง และเตรียมไว้จำหน่ายเพื่อบรรจุใส่ลูกโป่งออกขายให้ประชาชนโดยทั่วไปจริง

โดยการกระทำดังกล่าวเป็นความผิดตาม พ.ร.บ. อาหาร พ.ศ. 2522 ฐาน “นำเข้าซึ่งอาหารเพื่อจำหน่าย โดยไม่ได้รับอนุญาต ต้องระวางโทษจำคุกไม่เกิน 3 ปี หรือปรับไม่เกิน 30,000 บาท หรือทั้งจำทั้งปรับ” และ “จำหน่ายผลิตภัณฑ์อาหารที่มีการแสดงฉลากไม่ถูกต้อง ระวางโทษปรับไม่เกิน 30,000 บาท” ถึงแม้ที่ฉลากจะระบุ N20 FOOD GRADE ซึ่ง N20 เป็นสูตรเคมีของ Nitrous oxide (ไนตรัสออกไซด์) ในกรณีการตรวจค้นจับกุมครั้งนี้พบของกลางและอุปกรณ์ที่ตรวจยึดมานั้น เป็นการกระทำโดยนำแก๊ส Nitrous oxide (ไนตรัสออกไซด์) มาใช้ผิดวัตถุประสงค์ กล่าวคือนำแก๊สไนตรัสออกไซด์มาบรรจุลูกโป่งเพื่อจำหน่าย จะมีความผิดฐานข้อหา “ขายยาแผนปัจจุบันโดยไม่ได้รับอนุญาต” โทษจำคุกไม่เกิน 5 ปี และปรับไม่เกิน 10,000 บาท

**ภญ. สุภาวดี ธีระวัฒน์สกุล ผู้อำนวยการกองอาหาร** กล่าวว่า ปฏิบัติการในครั้งนี้ เป็นการบูรณาการร่วมกันระหว่างสำนักงานคณะกรรมการอาหารและยา (อย.) และ กองบังคับการปราบปรามการกระทำความผิดเกี่ยวกับการคุ้มครองผู้บริโภค (บก.ปคบ.) เพื่อป้องปรามและตรวจสอบการนำแก๊ส Nitrous oxide (ไนตรัสออกไซด์) มาใช้ผิดวัตถุประสงค์

จึงขอเตือนพี่น้องประชาชนทั้งหลายที่ซื้อแก๊ส Nitrous oxide (ไนตรัสออกไซด์) ทั้งที่เป็นถัง 3.3 ลิตร   
เป็นกระเปาะมาใช้ผิดวัตถุประสงค์ ใส่ลูกโป่งเพื่อสูดดมให้รู้สึกเพลิดเพลินและเคลิบเคลิ้มอาจส่งผลอันตราย  
ถึงตายได้ เนื่องจากแก๊สที่บรรจุในลูกโป่งคือแก๊สไนตรัสออกไซด์ หากสูดดมเข้าไปมาก แก๊สจะเข้าไปแทนที่  
ออกซิเจนในปอดและในระบบประสาทส่วนกลาง ทำให้เกิดอาการคลื่นไส้ อาเจียน มึนงง ร่างกายไม่สามารถควบคุมระบบหายใจหรือประสานการทำงานของอวัยวะต่าง ๆ ได้ อาจทำให้หกล้ม ได้รับบาดเจ็บ และหมดสติ หากสูดดมบ่อยครั้งเป็นเวลานานจะทำให้เส้นประสาทส่วนปลายเสื่อม มึน ชา กล้ามเนื้ออ่อนเปลี้ย เหน็บชาบริเวณนิ้วมือนิ้วเท้า รับความรู้สึกไม่ได้ เนื่องจากภาวะขาดวิตามินบี 12 ร้ายแรงสุดอาจเสียชีวิตได้ และทาง อย. เคยจับกุมผู้ขายลูกโป่งแก๊สหัวเราะและออกข่าวเตือนผู้บริโภคไปแล้วหลายครั้ง จึงขอเตือนให้ผู้ที่นำแก๊สไนตรัสออกไซด์มาบรรจุแล้วขายให้กับประชาชนให้หยุดการกระทำดังกล่าวทันที ถือว่ามีความผิดตามพระราชบัญญัติยา พ.ศ.2510 ทั้งนี้ ผู้บริโภคสามารถตรวจสอบผลิตภัณฑ์สุขภาพที่ได้รับอนุญาตจาก อย. ได้ที่ www.fda.moph.go.th และ Line@FDAThai หากพบผลิตภัณฑ์ที่ต้องสงสัยหรือไม่ได้รับอนุญาต สามารถแจ้งได้ที่สายด่วน อย.1556 หรือผ่าน Email: 1556@fda.moph.go.th Line@FDAThai, Facebook: FDAThai หรือ ตู้ปณ.1556 ปณฝ.กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

**พล.ต.ต.พัฒนศักดิ์ บุปผาสุวรรณ ผบก.ปคบ.** กล่าวฝากความห่วงใยมายังพี่น้องประชาชนว่า ปฏิบัติการตรวจค้นในครั้งนี้ เป็นมาตรการป้องกันและปราบปราม การผลิตและจำหน่ายลูกโป่งบรรจุแก๊สไนตรัสออกไซด์ ต่อเนื่องจากการระดมกวาดล้างในพื้นที่ถนนข้าวสารครั้งก่อนหน้านี้ ทั้งนี้ ทางเจ้าหน้าที่ตำรวจจะเฝ้าระวังและป้องกันปราบปรามอย่างต่อเนื่อง โดยในครั้งนี้ได้ตรวจค้น ขยายผลถึงสถานที่จัดเก็บ แหล่งกระจายสินค้า ที่นำมาจำหน่ายให้กับร้านค้าและนำไปใช้ผิดวัตถุประสงค์ และขอเตือนไปยังประชาชนทั่วไป โดยเฉพาะนักท่องเที่ยวตามสถานบันเทิงต่าง ๆ ให้หลีกเลี่ยงการใช้ลูกโป่งแก๊สหัวเราะ เนื่องจากมีผลกระทบโดยตรงต่อสมองและระบบประสาท

สำหรับประชาชนที่พบเห็นการลักลอบจำหน่ายลูกโป่งเเก๊สหัวเราะ หรือพบเห็นการกระทำความผิดกฎหมายในลักษณะอื่นใด สามารถแจ้งเบาะแสได้ที่สายด่วน ปคบ.1135 หรือ เพจ ปคบ.เตือนภัยผู้บริโภคได้ตลอดเวลา

“ผู้ต้องหาหรือจําเลยยังเป็นผู้บริสุทธิ์ตราบใดที่ศาลยังไม่มีคําพิพากษาถึงที่สุด”

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 13 มีนาคม 2568 แถลงข่าว 19 / ปีงบประมาณ พ.ศ. 2568**